館中分韻餞李大著出守上饒
作者：徐元杰
朝代：宋

paragraphs: 赤城烏府家，忠信以爲寶。
當年璧海珍，摛文絢春藻。
光焰萬丈餘，膏丐淵浩浩。
梯級丹霄寬，聲名日杲杲。
幾載造筍班，細武歷蓬島。
恬淡簡世味，真實契穹昊。
興感秋風蓴，夢繞春色草。
有欲爲留行，不可奪所抱。
乃睠古江城，姑煩寄牙纛。
除目出脩門，驩頌生野老。
清透溪冰寒，明映巖月好。
心傾子衿青，魄褫猾隸皂。
饑歲忍流甿，烈風助淫潦。
其如來暮何，弗翅蘇雨槁。
疾驅召父車，增峻尹鐸堡。
顧余學獨晚，遇李愧弗早。
茲尾羣士僚，乃階二天造。
恩休到松檟，慶色滿粱稻。
賦別無佳言，劼毖有真禱。
祇恐難久外，端不竢及考。
寵褒騰璽書，虛竚副旒璪。
其以公之歸，出手扶世道。